በሙስና ወንጀል የተጠረጠሩ ተጨማሪ ስድስት የመንግሥት ኃላፊዎችና አንድ ባለሀብት ፍርድ ቤት ቀረቡ
መንግሥት ከሐምሌ 18 ቀን 2009 ዓ.ም. ጀምሮ በሙስና ወንጀል መጠርጠራቸውን በመግለጽ ፍርድ ቤት ካቀረባቸው 38 የመንግሥት ኃላፊዎች፣ ባለሀብቶችና ደላሎች በተጨማሪ፣ ስድስት የመንግሥት ኃላፊዎችና አንድ ባለሀብት ሰኞ ሐምሌ 24 ቀን 2009 ዓ.ም. ፍርድ ቤት ቀረቡ፡፡ የተጠርጣሪዎቹም ቁጥር ወደ 45 አሻቅቧል፡፡በተጠረጠሩበት የሙስና ወንጀል በፌዴራል ከፍተኛ ፍርድ ቤት ልደታ ምድብ ሁለተኛ ወንጀል ችሎት ቀርበው ጊዜ ቀጠሮ የተጠየቀባቸው የመንግሥት ኃላፊዎች በአዲስ አበባ ቤቶች ልማት ፕሮጀክት ጽሕፈት ቤት የቤቶች ልማት ሥራ አስኪያጅ የነበሩት ወ/ሮ ፀዳለ ማሞ፣ የፕሮጀክት ጽሕፈት ቤት ማስተባበሪያ ምክትል ኃላፊ የነበሩት አቶ ሽመልስ አለማየሁ፣ የመሬት ዝግጅትና መሠረተ ልማት ዲዛይን ረዳት ኃላፊ ወ/ሮ ሳባ መኮንን፣ የመተሐራ ስኳር ፋብሪካ ሥራ አስኪያጅ የነበሩት አቶ ዘነበ ይማም፣ የተንዳሆ ስኳር ፋብሪካ የኤሌክትሪክ መሐንዲሶች ቡድን መሪ አቶ አስናቀ ምሕረትና የተንዳሆ ስኳር ፋብሪካ ዕቃ አቅርቦትና ፋይናንስ ዘርፍ ምክትል ዳይሬክተር የነበሩት አቶ ተስፋዬ ተድላ ናቸው፡፡ ባለሀብቱ ደግሞ ቀደም ብሎ ፍርድ ቤት ቀርበው ከነበሩት ተጠርጣሪዎች ጋር ቀርበው የነበሩት አቶ የማነ ግርማይ ናቸው፡፡ሦስቱ ከቤቶች ልማት ፕሮጀክት ጽሕፈት ቤት ጋር በተያያዘ የተጠረጠሩት የመንግሥት ኃላፊዎች፣ ከሰባት ዓመታት በፊት በተካሄደ የመንገድ ፕሮጀክት ሥራ ከባለሀብቱ አቶ የማነ ግርማይ ጋር በመመሳጠር፣ ውል ሳይደረግ በተደረገ የኮንክሪት ሙሌትና ሌሎች ሥራዎች ደረጃውን ያልጠበቀ ሥራ መከናወኑን እያወቁ፣ የ39,727,693 ብር ጉዳት በመንግሥትና በሕዝብ ሀብት ላይ ማድረሳቸውን፣ የፌዴራል ፖሊስ ምርመራ ቡድን ለፍርድ ቤቱ ገልጿል፡፡የቀድሞ የመተሐራ ስኳር ሥራ አስኪያጅ የነበሩት አቶ ዘነበ ደግሞ ካልተያዙ ግብረ አበሮቻቸውና የህንድ ኩባንያ ከሆነው ስታር ኃላፊነቱ ተወሰነ የግል ማኅበር ጋር በመመሳጠር፣ 1,164,465 ዶላር ክፍያ ፈጽመው ጉዳት በማድረሳቸው በቁጥጥር ሥር መዋላቸውን መርማሪ ቡድኑ አስታውቋል፡፡የፋብሪካው የዕቃ አቅርቦትና ፋይናንስ ዘርፍ ምክትል ዳይሬክተር አቶ ተስፋዬ፣ በ2004 ዓ.ም. ለፋብሪካው ግንባታ ለቀረበው የአርማታ ብረትና ሲሚንቶ፣ ከህንድ ኩባንያ ስታር ጋር በመመሳጠራቸው ክፍያ ተቀንሶ በዓይነት መመለስ ሲገባው ሳይመለስ በመቅረቱ፣ 31,330,375 ብር ጉዳት በማድረስ መጠርጠራቸውን ቡድኑ አስረድቷል፡፡ 221,375 ብር ጉዳት በማድረስ ተጠርጥረው የታሰሩት የፋብሪካው ኤሌክትሪክ መሐንዲሶች ቡድን መሪ አቶ አስናቀ ሲሆኑ፣ ጉዳቱን ያደረሱት ከታዘዘው የኤሌክትሪክ ኃይል ጋር የሚመጣጠን ጄኔሬተር ውጪ በማቅረብ መሆኑን መርማሪ ቡድኑ አስረድቷል፡፡ በመሆኑም በሁሉም ተጠርጣሪዎች ላይ የተገኘው ጉዳት መነሻ በመሆኑ፣ ለተጨማሪ ምርመራ 14 ቀናት እንዲፈቀድለት ቡድኑ ፍርድ ቤቱን ጠይቋል፡፡ተጠርጣዎቹ በመጀመሪያ ለፍርድ ቤቱ ያቀረቡት መቃወሚያ፣ 14 ቀናት መጠየቁ አግባብ አለመሆኑን ነው፡፡ ማስረጃ ከተሰበሰበ በኋላ እንደተያዙ መገለጹን ያስታወሱት ተጠርጣዎቹ፣ እነሱም የተያዙት ሕጉን በጠበቀ መንገድ ፖሊስ አስፈላጊውን ማስረጃ ከሰበሰበ በኋላ በመሆኑ፣ ሕገ መንግሥታዊ የዋስትና መብታቸው እንዲከበርላቸው ጠይቀዋል፡፡መርማሪ ቡድኑ ግን ዋስትናውን እንደሚቃወም አሳስቦ በሰጠው ምላሽ እንደተናገረው፣ ሥራው ገና ጅምር እንጂ ምንም ያልተነካ በመሆኑ በዋስትና ቢወጡ ማስረጃና ምስክር ሊያሸሹና ሊደብቁ ስለሚችሉ፣ የዋስትናው ጥያቄ ውድቅ ተደርጎ ተጨማሪ ጊዜ ሊፈቀድለት እንደሚገባ አመልክቷል፡፡ፍርድ ቤቱ ሁለቱንም ተከራካሪ ወገኖች ካዳመጠ በኋላ የተጠርጣሪዎቹን የዋስትና ጥያቄ በማለፍ፣ የአዲስ አበባ ቤቶች ልማት ፕሮጄክት ጽሕፈት ቤት ኃላፊዎች ላይ የተጠየቀውን 14 ቀናት ፈቅዶ፣ ለነሐሴ 8 ቀን 2009 ዓ.ም. ቀጠሮ ሰጥቷል፡፡ የመተሐራ ስኳር ፋብሪካ ኃላፊዎችና ባለሀብቱ የተጠረጠሩበት ቀደም ብሎ ፍርድ ቤት ቀርቦ ከነበረው ጉዳይ ጋር ተመሳሳይ መሆኑን በመጠቆም፣ ዘጠኝ ቀናት ብቻ በመፍቀድ ለነሐሴ 3 ቀን 2009 ዓ.ም. ቀጠሮ ሰጥቷል፡፡